Fecko, Martin, poslanec NR SR (2015-02-06):
Ďakujem pekne, pán predsedajúci. Pán navrhovateľ, pán spravodajca, kolegyne, kolegovia, vážení hostia, takže dokončíme, čo sme včera nestihli pre časovú tieseň. Nechcem byť dlhý. Máme tu zákon o tých našich nezávislých poslancoch, ako ja hovorím, ktorý by mal byť tým prvým krôčikom k priamej demokracii, o ktorú sa možnože snažíme, resp. po ktorej volajú aj naši občania. Čo najviac vyčítajú našim politikom naši občania? To, že sme odtrhnutí od reality, že vôbec nevieme, aké sú problémy v reálnom živote. A tvrdím, že ten, ktorý je tu už 10, 20 rokov, neviem si predstaviť, aký má kontakt s reálnym životom a s reálnym výkonom prác. A myslím si, že práve pokiaľ by tu išli nezávislí, a ako som už povedal, u mňa sú nezávislí, rovná sa zodpovední, rovná sa odborník, myslím si, že je to to, čo by aj tento parlament osviežilo trošku tej krvi a toho zaužívaného stereotypu. A ako hovorím, neberme ten extrém, pretože 150 asi nezávislých by sme tu v živote nemali, to by bola teda riadna utópia, riadny sen. Momentálne sme to vyšplhali na 83; 83 z jednej strany, viacej som tu nevidel ešte, že by takto bolo, nehovorím o koalíciách, hovorím o 83-ke z jedného portfólia. To znamená, berme, že v takomto duchu momentálne sme po 25 rokoch boli v stave vyšplhať, čo sa týka jedného myslenia, jedného smerovania, 83 poslancov Národnej rady. Takže, vážení, myslím si, že tým by sme preukázali, ak by sme dali šancu tomu nezávislému, že s tou demokraciou myslíme vážne, aj s tou priamou, nie iba sprostredkovane cez volených zástupcov. A myslíte si, že nezávislý poslanec by v parlamente mlčal? Myslíte si, že by mlčal v parlamente? Žiaľ, mám už tú skúsenosť, že niektorí poslanci Národnej rady Slovenskej republiky povedali v parlamente iba „sľubujem“. Iba sľubujem, mal som tú česť alebo, žiaľbohu, bol som už tu a tiež som bol začínajúci v tom prvom volebnom období, v minulom pani Radičovej, v tom 15-mesačnom, bol som už tu tiež ako nový poslanec, ktorý v živote nebol v politike, a bolo mi cťou, že som sa vôbec tu mohol dostať, aj teraz si to ctím veľmi, že mi občania dali dôveru. A, viete, vedú sa tu rôzne štatistiky a po roku som zistil, že som povedal v tomto pléne ako vtedy koaličný poslanec, ktorý mohol byť ticho a nechať svojich ministrov hovoriť, hovorte si, ja nič nepoviem, tak som povedal nejakých 5 925 slov plus-mínus. Pozrel som si, kto nepovedal nič. Išiel som sa pozrieť za tým kolegom. Hovorím: „Pán kolega, počúvajte, ja som tiež nový, vy ste tiež nový a tiež máte určitú oblasť, prečo ste ešte nič nepovedali?“ Viete, čo mi vtedy povedal po roku? „Pán kolega, ja sa dlhšie rozbieham.“ No super. Sorry, áno, každý máme svoju nábehovú rýchlosť, dobre, akceptujem. Bola posledná schôdza za premiérky pani Radičovej, pozrel som si, ja som povedal o nejakých 2 000 slov viacej, dobre, aj to nebolo neviem čo, ale okej, je to tam. Tento kolega ešte stále nič nepovedal. Išiel som za ním a mu hovorím, pán kolega, nehnevajte sa, už iba hodinu a pol a končíme. Skrátené volebné obdobie, už iba hodinu a pol. Viete, čo mi povedal? On už to nestihne. No vás netrafí?! No a keď si myslíte, že obyčajní, resp. nezávislí by boli ticho, tak ja tvrdím, že ticho by neboli. Naše hnutie a naši poslanci, ktorých teraz tu máte, sme ticho? Pani Šípošová, ktorá nastúpila posledná do nášho klubu, je ticho? Ešte nepovedala ani slovo v tomto parlamente? Pozrite si, už vystúpila. A preto hovorím, áno, ide to o tom srdci, nejde to o tom, že tu ideme robiť svoje nejaké biznisy, kšefty a ďalšie veci. Takže myslím si, vážení, že nezávislý, ktorý si vyzberá podpisy, aby mohol kandidovať, nie že príde ku straníckemu nejakému šéfovi, daj mi pečiatku, aby som mohol kandidovať. Ako ty chceš zastupovať ľudí, keď nevieš s nimi ani kontaktovať sa a nevieš ich ani presvedčiť, že ty si ten dobrý, ktorý ich záujmy bude hájiť, že iba cez stranu sa zakryješ? Veď to je nonsens. Tak mne sa zdá, že títo nezávislí, ktorí by tu prišli, ktorí by prišli z vlastného presvedčenia, pretože dal si tú námahu, aby tých desaťtisíc u nás navrhovaných teda hlasov získal, myslím si, že by išiel do toho parlamentu s tým, aby tu niečo povedal, niečo riešil a riešil tie problémy, ktoré tu má alebo si myslí, že by sa mali riešiť. Tvrdím ešte jedno, znížila by sa korupcia. Keď si vezmeme lobistov, ktorí tu možnože chodia, možnože nechodia, koľko potrebuje spracovať ľudí teraz? Stačí predsedu strany, možnože okolo neho jedného, dvoch – vybavené. Keby mal prísť za 76 nezávislými, hovorím o lobistoch tých v zmysle slova slovenského významu. Nie možnože o lobistoch, ktorí sú v rámci európskeho kontextu v zákone o lobingu urobení, ktorí sú asi ináč. Žiaľ, u nás sa to sprofanovalo, že lobista je ten, ktorý príde tu nejaké kšefty svoje vybavovať a ide lobovať ministra, poslancov a neviem koho všeckého možného. Tvrdím, že keby mal prísť za 76 nezávislými, mal by problém a asi ináč by sa tu tak debatovalo. Ale to je už na zvážení občanov, ako sa k tomu postavia. Poďme k zákonu. Samozrejme, že zákon hovorí o hospodárení nezávislých poslancov, ktorí momentálne ešte nemôžu, samozrejme, že kandidovať do Národnej rady. Tak museli sme, samozrejme, zmeniť aj zákony, ktoré sú s tým súvislé a ktoré majú akože, samozrejme, na to dosah. Takže týmto zákonom sa zároveň mení aj zákon 180/2014 o podmienkach výkonu volebného práva. Mení sa, samozrejme, týmto zákonom aj Občiansky súdny poriadok 93/1963 v znení neskorších predpisov. Novelizujeme, samozrejme, zákon 85/2005 o politických stranách v znení neskorších predpisov, zákon 181/2014 o volebnej kampani v znení neskorších predpisov a, samozrejme, aj zákon č. 350/1996 o rokovacom poriadku Národnej rady Slovenskej republiky v znení neskorších predpisov. Takže, vážení, myslím si, že pokiaľ môžu do komunálu, do VÚC-ky kandidovať nezávislí poslanci, Národná rada by nemala byť výnimkou, lebo je to potom popretie demokracie a slobodného práva občana kandidovať a vykonávať mandát poslanca. Účinnosť nášho zákona dávame od 1. 5. 2015. Je to na nás, páni kolegovia, ja viem, že sa to ťažko počúva, keď sme 25 rokov nepoznali nič iné iba strany. Chápem vás, ale myslím si, že to by bolo to gesto, ktoré by ste ukázali, že pozrite sa, my sa nebojíme. Sme lepší, ako sú nezávislí. A možnože hneď v prvých voľbách by sa ani jeden nezávislý neprekrúžkoval, nedostal ďalej a by skončila kandidátka nezávislých. Ale prečo nedáme šancu, aby popri kandidátkach politických strán nebola jedna kandidátka nezávislých poslancov? To, čo bolo hovorené o technických podmienkach, či tam bude 10-tisíc, 20-tisíc podpisov alebo či tá kaucia bude 100 alebo 1 000 euro, to je iba technikálium, to je nič. To sa dá urobiť. Dajte šancu, kolegovia, aby sa o tomto probléme debatovalo aj v druhom čítaní. Dajte pozmeňujúce návrhy. Boli by sme veľmi radi, lebo tým by ste potvrdili, že tak ako v komunálnych voľbách, momentálne po posledných, prevaha nezávislých sa jasne preukázala. Dokonca bol nárast asi o 120 ľudí. (Reakcia z pléna.) Takže uvidíme, áno, čo dokážu, pani Košútová. Len tvrdím jedno, že mali by byť závislí, viete na čom? Keď ste hovorili, viete, na čom by mali byť závislí? (Reakcia z pléna.) Môžem doplniť, pán kolega? Viete na čom? Na svojom svedomí. Závislí na svojom svedomí. To znamená, že keď idem večer spať a sa opýtam, čo som dneska urobil, aby bolo jasné, že mi to nevyčíta, alebo teda minimálne moje svedomie, čo som dneska urobil pre občanov Slovenskej republiky. Ja viem, že je to utópia, to je ideál, samozrejme, však tu si bulíkame kadejaké reči. Ale, vážení, je to tak. A takto sa aj veriaci spovedáme pri spovedi, čo vám ešte svedomie vyčíta, na konci. Takže, vážení, vôbec bol by som veľmi rád, keby ste dali šancu a ukázali, že nechceme diskriminovať našich občanov ani tým, že môžu priamo ísť a kandidovať do Národnej rady Slovenskej republiky. Takže prosím o podporu, o zamyslenie sa nad týmto zákonom, a pokiaľ budete mať pozmeňujúce návrhy, budeme veľmi radi, aby sme mohli ukázať občanom, že vieme im dať aj šancu na priamu demokraciu a priame zastupovanie ich v parlamente, Národnej rade Slovenskej republiky. Končím mojím mottom: „Žime tak, aby bolo aj chleba, aj neba.“ Ďakujem pekne.